Cu oportunități semnificative de a deveni un actor major în producția de energie regenerabilă în regiune, România se confruntă însă cu bariere birocratice și legislative care încă împiedică dezvoltarea plenară a parcurilor fotovoltaice și eoliene.
Antena 3 CNN a adus în prim-plan aceste probleme printr-o conferință care a reunit atât actorii români cât și internaționali din industria energiei regenerabile, alături de toate instituțiile cheie care pot contribui la eliminarea obstacolelor și consolidarea acestei șanse pentru țara noastră.
Moise a evidențiat eforturile Ministerului Agriculturii în sprijinirea energiei verzi, menționând că suprafețe semnificative au fost deja alocate pentru dezvoltarea capacităților fotovoltaice și eoliene, inclusiv suprafețe de peste 5.000 de hectare scoase din circuitul agricol.
"Până acum, suprafețe importante au fost scoase din circuitul agricol pentru dezvoltarea de capacități de energie fotovoltaică și eoliană, aici mă refer la suprafețe de peste 5.000 de hectare. În ceea ce privește zona de agrivoltaic sunt două direcții care se ocupă de elaborarea normelor pentru agrivoltaic.
Eu am vorbit anul trecut am discutat cu colegi din mai multe țări, la un consiliu de miniștri și le-am solicitat un pic sprijinul în ceea ce privește un ghid de bune practici pe care ei îl au și aici discutăm de țări care au un pic de experiență, Italia, Austria, Grecia", a spus el.
De asemenea, Moise a subliniat necesitatea de a rezolva conflictele de interese între fermieri și actorii economici din sectorul energiei verzi.
Fermierii au cerut stoparea scoaterii din circuitul agricol a anumitor suprafețe de teren, inclusiv a pajiștilor, în timp ce actorii din energie doresc extinderea acestui proces.
"Printre solicitările protestatarilor era și stoparea scoaterii din circuitul agricol a anumitor suprafețe de teren, inclusiv a anumitor suprafețe de pajiști așa că noi trebuie să avem întâlniri și cu sectorul economic, sectorul zootehnic și vegetal astfel încât aceste norme să satisfacă dorințele tuturor.
Dacă nu vor fi aplicabile nu ne ajută pe nici unii. O să avem o întâlnire săptămâna aceasta să vedem ce mai e de făcut, așteptăm propuneri și să găsim soluții în cel mai scurt timp", a spus Sorin Moise.
În concluzie, Moise a reiterat importanța colaborării și găsirii de soluții rapide pentru a permite dezvoltarea durabilă a energiei verzi în România.